Perussuomalaisten helsinkiläisvaltuutettu Rene Hursti jättää puolueen vastalauseena hallituspolitiikalle.

Hursti jätti eroanomuksensa sekä puolueelle että kaupungin elimiin keskiviikkona.

Hursti aikoo jatkaa kuitenkin valtuutettuna ja muissa luottamustehtävissä valtuustokauden loppuun. Valtuuston lisäksi Hursti on mm. Helsingin sosiaali- ja terveyslautakunnassa.

Hurstin mukaan perussuomalaiset ei ole enää se puolue mihin hän liittyi, sillä puolue leikkaa köyhimmiltä.

– Hyväksyin Kreikka-avustukset vielä, mutta tätä en enää voi hyväksyä. Perussuomalaiset ei ole teoissa enää se puolue, johon liityin. Nyt oli valittava joko äänestäjät tai puolue ja valitsin ensimmäisen. Vähäosaiset, pienosaiset, pitkäaikaistyöttömät, päihdekuntoutujat jne. ovat lähellä sydäntäni ja olen heidän äänensä, joten en voi enää jatkaa tällä linjalla, Hursti perustelee päätöstään.

– Näillä leikkauksillako kulutus kasvaa, en ymmärrä sitä. Haluan olla sosiaalisesti oikeudenmukainen ja äänestäjät ovat minut tähän valinneet niin nyt päätin näin.

Perussuomalaisilla on Helsingissä kahdeksan valtuutettua. Hurstin eron jälkeen ryhmä kutistuu siis yhdellä.